กสิกรฯลุยลูกค้าภูธร ดึงรายย่อยซื้อประกัน
กสิกรไทย ปักธงลุยรายย่อยต่างจังหวัด ตั้งเป้ารายได้ค่าธรรมเนียมโต 20%
15 ก.พ. 2558

กสิกรไทย ปักธงลุยรายย่อยต่างจังหวัด ตั้งเป้ารายได้ค่าธรรมเนียมโต 20%
นายปกรณ์ พรรธนะแพทย์ รองกรรมการผู้จัดการอาวุโส ธนาคารกสิกรไทย เปิดเผยถึงกลยุทธ์ด้านการตลาดธุรกิจรายย่อย ว่า ปีนี้ธนาคารจะเน้นการบุกตลาดในต่างจังหวัดมากขึ้น และตั้งเป้าภายใน 3 ปี สัดส่วนลูกค้าในต่างจังหวัดจะเพิ่มเป็น 60% จากปัจจุบัน 53% ส่วนลูกค้าในกรุงเทพฯ จะลดสัดส่วน 47% เหลือ 40% ตามสัดส่วนผลิตภัณฑ์มวลรวมในประเทศที่ 60% อยู่ในต่างจังหวัด และลูกค้าต่างจังหวัดมีกำลังซื้อมากขึ้น
นอกจากนี้ ธนาคารตั้งเป้าเพิ่มรายได้ที่ไม่ใช่ดอกเบี้ย เติบโต 20-23% ส่วนใหญ่มาจากการบริการจากธุรกิจรายย่อย ขณะที่เป้าหมายการสินเชื่อ จะเติบโต 6-9% โดยกลุ่มลูกค้ารายย่อยจะเน้นกลุ่มที่มีรายได้ปานกลาง 1.5 หมื่นบาท-10 ล้านบาท จะให้มาลงทุนกองทุนรวมต่างๆ รวมทั้งประกัน โดยเชื่อมั่นว่า ธนาคารจะยังครองอันดับหนึ่งการขายประกันผ่านแบงก์ และรักษาการเติบโตที่ 20%
ขณะเดียวกัน ในส่วนสินเชื่อไมโคร ที่ปล่อยกู้ 3-5 ล้านบาทนั้น จะเน้นกลุ่มลูกค้าบุคคลที่ทำธุรกิจส่วนตัว ที่มีประมาณ 5.7 แสนราย แต่ใช้สินเชื่อไมโครประมาณ 7.4 หมื่นราย วงเงินสินเชื่อเพียง 2.7 หมื่นล้านบาท อีก 4.8 แสนราย ยังไม่ได้ใช้บริการ จึงจะดึงให้มาใช้สินเชื่อไมโครมากขึ้น ส่วนสินเชื่อบ้านยังตั้งเป้าเติบโตอย่างระมัดระวัง คือ 6-8% โดยมียอดคงค้างสินเชื่อ 2.24 แสนล้านบาท